Զվոնիմիրի ծովային շնիկ

Զվոնիմիրի ծովային շնիկ  (Parablennius zvonimiri), շնիկազգիներին (Blenniidae) պատկանող ձկների տեսակ։ Տեսակը անվանվել է ի պատիվ Խորվաթիայի թագավոր Դեմետրիուս Զվոնիմիրի, որը ղեկավարել է 1075 թ-ից մինչև 1089 թվականը, հավանական է, կապված այն վայրի հետ, որտեղ հավաքել են տեսակի տիպիկ ներկայացուցիչներին։

Նկարագրում 
Մարմնի երկարությունը` մինչև 7սմ։ Մարմինը երկարավուն է, կարճլիկ` սեղմված կողքերից։ Մեջքային լողակը, որում կան ոչ ավելի, քան 19 ճյուղավորված ճառագայթներ, առջևի և հետևի մասերի միջև նկատելի փոսիկ, բախվում է պոչային լողակի հետ։ Հաճախ գլխի առջևի մասում և ծոծրակին լինում են մի քանի շոշափուկներ։ Աչքերի միջև շոշափուկները` երկար թիակների նման, որոնք գրեթե հասնում են մեջքային լողակին, ունեն մինչև 7 մատնանման ելուստներ և ծայրերում բարակում են։ Առջևի քթանցքերի հետևում ունեն երկար թիակ, որը հասնում է հետևի քթանցքերին և ծայրամասերում ճյուղավորվում է 2-3 ելուստների։ Կողագիծը մինչև կորագիծը անընդհատ է, իսկ հետո ներկայացված է ընդհատվող հատվածներով։ Վերին ծնոտի վրա կան 29-34, իսկ ստորին ծնոտի վրա 28-30 ատամներ. երկու ծնոտներիի վերջին ատամները լայնացած են։ Մարմնի ընդհանուր հիմնագույնը շոկոլադե շագանակագույն է։ Մեջքին և կողքերին կան ոչ մեծ մուգ բծեր, որոնք, երբեմն, միաձուլվում են շերտերով։ Մեջքային լողակի հիմքում կան մինչև 7 սպիտակավուն կամ դեղնավուն բծեր, իսկ պոչային լողակի հիմքում` մուգ շագանակագույն բիծ։ Մեջքային լողակի առջևի մասի միջնորմներում, իրանի առջևի մասում և գլխի հետևի մասում լինում են մուգ կետեր։ Բազմացման շրջանում արուները ավելի գունեղ են դառնում և նրանց հետանցքի լողակի առջևի մասի ճառագայթների ծայրերին ի հայտ են գալիս լայնացումներ։

Արեալ 

Տեսակի տարածվածությունը` Միջերգրական, Մարմարա, Սև ծովեր։

Կենսաբանություն 
Ծովի` քարքարոտ հատակով, ափամերձ տարածքների հատակաբնակ ձուկ։ Ապրում են ոչ մեծ խմբերով ժայռերի և մեծ քարերի արանքում` 5-6 մ խորություններում։ Բազմացումը, ըստ երևույթին, հունիս-օգոստոսին է, երբ ջրի ջերմաստիճանը 18-25 °С է։ Արուները` բազմացման համար, խորշերում, քարանձավներում և ճեղքերում, քարերի արանքներում և այլն, ծանծաղուտներում 0.5-1 մ խորություններում, սարքում են «բներ»։ Էգերին խնամում են` մարմնի առջևի մասը տարուբերելով։ Մի քանի էգ ձկնկիթը դնում և բեղմնավորվում են մեկ արուի կողմից։ Յուրաքանչյուր բնում նկատվել են 2-3 ձկնկիթի կույտեր, որնցից յուրաքանչյուրում եղել են 200-300 ձու։ Արուն ակտիվորեն պաշտպանում է բույնը։ Բեղմնավորումից 9 օր անց, ջրի 20-22 °С ջերմաստիճանում, ձկնկիթից դուրս են գալիս թրթուրները։ Սնվում է հատակի բուսածածկի օրգանիզմներով։

Ծանոթագրություններ